Ministarstvo poljoprivrede o edukacijama o ASK, priopćenje 31.7.2023.

Ministarstvo poljoprivrede pomno je pratilo kretanje bolesti u zemljama EU kao i okruženju, te od 2018. godine intenzivno usmjerava brojne aktivnosti na sprječavanje pojave i širenja afričke svinjske kuge (ASK) u Republici Hrvatskoj. Temeljem provedene procjene rizika u odnosu na ASK na prijedlog Stručnog tijela za ASK sastavljenog od veterinarskih i drugih stručnjaka, Ministarstvo poljoprivrede još 2018. godine donosi paket mjera za sprječavanje pojave i širenja bolesti te su u studenom 2018. godine donesene dvije naredbe; Naredba o mjerama za sprječavanje pojave i ranog otkrivanja unosa virusa afričke svinjske kuge na području Hrvatske i Naredba o smanjenju brojnog stanja pojedine vrste divljači.

Od 2019. godine do danas kontinuirano se provodi Program nadziranja ASK koji propisuje način i postupanje svih dionika s ciljem ranog otkrivanja unosa virusa ASK u svrhu pravovremenog poduzimanja svih mjera kako bi se negativan utjecaj ove bolesti što je više moguće umanjio, a koji uključuje pretraživanje uzorka podrijetlom od uginulih domaćih i divljih svinja te pretraživanje uzoraka zdravih odstrijeljenih divljih svinja u visoko rizičnom području uz granicu s Republikom Srbijom te Bosnom i Hercegovinom. Značaj preventivno uvedenih mjera prepoznala je i Europska komisija te se od 2020. godine provedba istog sufinancira sredstvima EU.

Mjere sprječavanja pojave ASK zasnovane su na visokoj razini biosigurnosti na objektima (gospodarstvima) sa svinjama i u lovištima. Kako bi se zaštitio cjelokupan svinjogojski sektor te pravovremeno omogućilo poduzimanje svih potrebnih mjera sprječavanja pojave ASK, tijekom 2019. godine provedena je kategorizacija svih gospodarstava na kojima se drže svinje u odnosu na biosigurnost te je do kategorizirano 71 585 gospodarstava. Zbog velikog broja gospodarstava u najnižoj kategoriji koja ne udovoljavaju uvjetima biosigurnosti, donesene su i provode se dodatne preventivne mjere koje uključuju kliničke preglede svinja prije premještanja i klanja na vlastitom domaćinstvu na takvim gospodarstvima, a ujedno je i onim gospodarstvima koja su unaprijedila biosigurnost omogućena ponovna kategorizacija. Proces kategorizacije i rekategorizacije u višu kategoriju provodi se kontinuirano i za tu svrhu Ministarstvo je osiguralo sredstva iz državnog proračuna.

Prepoznat je i značaj tradicijskog držanja autohtonih pasmina svinja na otvorenome te u svrhu podizanja njihove biosigurnosti za sva gospodarstva na kojima se svinje drže na otvorenom Ministarstvo od 2019. godine osigurava financijska sredstva za postavljanje dvostrukih ograda.

Nadalje kontinuirano se radi na podizanju svijesti svih dionika te unaprjeđenju biosigurnosnih mjera u sustavu svinjogojstva (proizvođača, malih posjednika, veterinara, veterinarske inspekcije) kao i sektora lovstva te se održavaju brojne edukacije i radionice na temu ASK i biosigurnosti. U okviru provedene javne kampanje podizanja svijesti o ASK na sve relevantne adrese dostavljene su informativne brošure o ASK i biosigurnosti te plakati za prijevoznike, putnike, turiste i građane.

Također, napominjemo kako su tijekom 2019. godine održane brojne edukacije i radionice na temu ASK i biosigurnosti za lovce, veterinare, posjednike svinja i veterinarsku inspekciju, na kojima je sudjelovalo preko 1500 polaznika.

Važno je naglasiti da su tijekom 2020. godine održane su edukacije za posjednike svinja na malim gospodarstvima u svrhu unaprjeđenja biosigurnosnih mjera.

Naglašavamo kako je u razdoblju od 1.1.2019. godine pa do danas održano je 78 edukacija na temu "Osnove biosigurnosnih mjera" na kojima je sudjelovalo ukupno 1235 polaznika. Oko 70% od ukupnog broja polaznika ovih edukacija je s područja Vukovarsko-srijemske, Osječko-baranjske i Brodsko-posavske županije.

Također naglašavamo, kako od prvog slučaja pojave afričke svinjske kuge 26. lipnja 2023. godine u Posavskim Podgajcima (Vukovarsko-srijemska županija), Ministarstvo poljoprivrede prati situaciju te aktivno i promptno provodi sve nužne mjere kako bi se spriječilo daljnje širenje ove bolesti koja prije svega ima značajne gospodarske razmjere.

Odmah s prvim potvrđenim slučajem bolesti Ministarstvo poljoprivrede donijelo je Rješenje o određivanju zona ograničenja te izdalo Naredbu o mjerama kontrole za suzbijanje afričke svinjske kuge u Republici Hrvatskoj. Rješenje o zonama ograničenja i zaraženim zonama te Naredba koja je na snazi od 29. lipnja 2023. godine, sukladno promjenama epidemiološke situacije bolesti na terenu, redovito se ažuriraju.

Sve informacije o zonama ograničenja i zaraženim zonama te mjerama koje se provode na istim redovito se objavljuju i na službenim internetskim stranicama Ministarstva poljoprivrede te su kao takva dostupna javnosti http://www.veterinarstvo.hr/ .

S obzirom da ASK izaziva iznimne gospodarske štete za sektor svinjogojstva Ministarstvo poljoprivrede promptno je osiguralo sva potrebna sredstva pomoći. Tako je ukupno osigurano 12,5 milijuna eura pomoći u kontekstu gubitaka koje je nanijela pojava ove bolesti.

Vezano za upit oko isplate odštete, iste će svinjogojcima kod kojih je izvršena eutanazija uskoro biti isplaćene temeljem zapisnika o eutanaziji.

Što se tiče dezinfekcijskih barijera, one nisu stručno opravdane u cestovnom prometu. Dezinfekcijske barijere imaju učinak na ulazima u gospodarstvo.